Ռոստովի հեռուստաաշտարակ

Ռոստովի հեռուստաաշտարակ (ռուս.՝ Ростовская телебашня), 3803 KM նախագծի հեռուստատեսային և ռադիոհաղորդիչ տիպային աշտարակ, որը գտնվում է Դոնի Ռոստովի Երկաթուղային շրջանում, Բարիկադնայա փողոցում։ Հեռուստաաշտարակը Դոնի Ռոստովի ամենաբարձր կառույցն է։ Նրա բարձրությունը 195 մետր է։ Նրա հաղորդակների գործողության գոտում է գտնվում 2,2 միլիոն բնակչությամբ Ռոստովի ագլոմերացիայի զգալի մասը (բացի Նովոչերկասկից), որը, բացի Դոնի Ռոստովից, ներառում է նաև այնպիսի խոշոր քաղաքներ, ինչպիսիք են Բատայսկը, Ազովը, Ակսայը։


== Պատմություն ==
Ռոստովի մարզի տարածքում հեռուստատեսային հեռարձակման դարաշրջանը սկսվել է Ռոստովի 195-մետրանոց հեռուստաաշտարակի շինարարությամբ։ Աշտարակը նախագծել է Մոսկվայի պողպատե կոնստրուկցիաների ինստիտուտը։ Նրա կառուցումը տևել է երկու տարի և ավարտվել 1958 թվականի ապրիլի 29-ին։ Փորձնական հեռուստահաղորդումները սկսվել են արդեն հաջորդ օրը՝ 1958 թվականի ապրիլի 30-ին։ 1969 թվականից իրականացվում է գունավոր հեռարձակում։
1992 թվականին աշտարակում տեղի է ունեցել հրդեհ, որի հետևանքով այրվել է մի քանի մալուխ և տրանսֆորմատոր։ Վթարի հետևանքով հեռարձակումը դադարեցվել է 12 ժամով։ Դրա պատճառ է դարձել տրանսֆորմատորային համակարգի այրված մասը։ Բանվորները վերանորոգման աշխատանքները կատարել են մեծ բարձրության վրա` անբարենպաստ եղանակային պայմաններում։ Անսարքությունները վերացնող աշխատողները միմյանց փոխարինել են յուրաքանչյուր 30 րոպեն մեկ։ Մասնագետները հայտարարում են բավական բացասական հետևանքների մասին, եթե նման բան տեղի ունենա ևս մեկ անգամ։


== Ներկա վիճակ ==
Երկաթե ցանցկեն կառուցվածքը հենվում է չորս բետոնե հենարանների վրա։ Աշտարակի հատվածամասերը հաջորդաբար ներկված են կարմիր և սպիտակ։ Աշտարակի լուսավորումը օրվա մութ ժամանակահատվածում իրականացվում է նրա վրա տեղադրված լազերային լուսադիոդներով, որոնք ապահովում են հավասարաչափ լուսավորում։ Աշտարակի վառ լուսարձակումը ստացվում է արտաքին տարրերը ներկելու համար համար նախատեսված օգտագործման ֆլուորեսցենտային ներկերի շնորհիվ։ Դեռևս 2000 թվականին լրագրողները գրում էին, որ աշտարակի վիճակը պահանջում է հրատապ վերանորոգում։ Նրա շեղումը առանցքից հինգ անգամ գերազանցում է նորման։
Ռոստովի աշտարակի ալեհավաքի շահագործման ժամկետը տեղադրման օրից եղել է 14 տարի, սակայն այն շահագործում է մինչ օրս առանց փոխարինվելու։ Ալեհավաքը հիմնականում պատրաստված է պողպատից։
Մետաղական կոնստրուկցիաները ներկման կարիք ունեն։ 2000 թվականի դրությամբ` աշտարակը կարգի բերելու համար պահանջվում էր 600 հազար ռուբլի։ Այդ գումարով կարելի էր փոխարինել ալեհավաքը, ամրացնել ողջ կրող կոնստրուկցիան։


== Այլընտրանք. «Պենտաշպիլ» ==
1998 թվականին Դոնի Ռոստովի քաղաքաշինական խորհուրդը հավանություն է տվել ռոստովցի Սերգեյ Կիվենկոյի գաղափարին, որը մշակել է քաղաքային նոր հեռուստաաշտարակի նախագիծ, որն անվանել է «Պենտաշպիլ» («Հնգասեղնասայր»)։ «Պենտաշպիլը» 315-մետրանոց ցանցկեն աշտարակ է, որը կազմված է նրբորեն կորացրած վեր խոյացող հինգ հենասյուներից։ Կառուցման համար հատկացվել էր հողակտոր «Նիժնեգնիլովսկոյ» նախկին օդանավակայանի տարածքում։ Սակայն արդեն 1999 թվականի մարտին քաղաքային ճարտարագիտական խորհուրդը փակեց Կիվենկոյի նախագիծը։
2002 թվականին Սերգեյ Կիվենկոյի «Պենտաշպիլ» նախագիծը տրվել է երկրորդ շնչառություն. հեղինակն աշտարակի շուրջ ստեղծել է բազմաֆունկցիոնալ «Պենտաշպիլ-համալիր»։ Նախագծով հետաքրքրվել են լուրջ ներդրողներ։ Ամբողջ շինարարության ընդհանուր արժեքը, ներառյալ` աշտարակի շուրջը գտնվող շենքերի համալիրը, գնահատվել է մոտավորապես 60-90 միլիոն դոլար։


== Ծանոթագրություններ ==


== Հղումներ ==
Почему телебашня светится ярко по ночам?